คลังยกธงขาวหั่นเศรษฐกิจขยายตัวลดลงเดือนหน้า
คลังจ่อปรับประมาณการณ์จีดีพีปี 2562 ใหม่ หลังส่งออกยังสาหัส โยนรัฐบาลออกมาตรการพยุงเศรษฐกิจเพิ่มเติม
27 มิ.ย. 2562

คลังจ่อปรับประมาณการณ์จีดีพีปี 2562 ใหม่ หลังส่งออกยังสาหัส โยนรัฐบาลออกมาตรการพยุงเศรษฐกิจเพิ่มเติม
นายพรชัย ฐีระเวช ที่ปรึกษาด้านเศรษฐกิจการเงิน ในฐานะโฆษกสำนักงานเศรษฐกิจการคลัง (สศค.) กล่าวว่า ในสิ้นเดือน ก.ค. นี้ กระทรวงการคลังจะมีการปรับประมาณการณ์ตัวเลขเศรษฐกิจไทย ปี 2562 ใหม่ หลังจากภาพรวมการส่งออกในปีนี้ได้รับผลกระทบจากปัญหาสงครามการค้าระหว่างสหรัฐฯ และจีน โดยการส่งออกคิดเป็นสัดส่วนสูงถึง 55-56% ของจีดีพี
ทั้งนี้ คาดว่าเศรษฐกิจในช่วงครึ่งหลังของปีนี้ จะเติบโตได้ดีขึ้นกว่าช่วงครึ่งปีแรก อย่างไรก็ขยายตัวได้ไม่ได้ตามเป้าหมายที่วางไว้ 3.8% โดยกระทรวงการคลัง จะมีการหารือกับสำนักงานสภาพัฒนาการเศรษฐกิจและสังคมแห่งชาติ (สศช.) หรือสภาพัฒน์ และธนาคารแห่งประเทศไทย (ธปท.) เพื่อสรุปรายละเอียดทิศทางเศรษฐกิจของไทยในปี 2562 เสนอให้รัฐบาลใหม่ใช้เป็นข้อมูลในการพิจารณาว่ามีความจำเป็นต้องออกมาตรการเพื่อกระตุ้นหรือพยุงเศรษฐกิจเพิ่มเติม
ก่อนหน้านี้ ธปท. ปรับลดเศรษฐกิจปีนี้เหลือ 3.3% และศูนย์วิจัยกสิกรไทยปรับลดเหลือ 3.1% โดยทั้งธปท. และศูนย์วิจัยกสิกรไทยคาดว่าการส่งออกจะขยายตัว 0% ขณะที่คลังคาดการณ์เศรษฐกิจล่าสุดขยายตัวได้ 3.8% โดคาดว่าการส่งออกจะขยายตัวได้ 4.3%